# **GUVERNUL ROMÂNIEI**

# **Ordonanţa de urgenţă a Guvernului**

# **pentru modificarea și completarea Legii nr. 201/2016 privind stabilirea condiţiilor pentru fabricarea, prezentarea şi vânzarea produselor din tutun şi a produselor conexe și de modificare a Legii nr. 349/2002 pentru prevenirea și combaterea efectelor consumului produselor din tutun**

Având în vedere apariția pe piață a unei noi categorii de produse din tutun, care nu sunt destinate arderii, numite generic produse din tutun încălzit,

Întrucât un produs din tutun încălzit este un produs nou din tutun care este încălzit pentru a produce o emisie care conține nicotină și alte substanțe chimice, care este apoi inhalată de utilizator(i) și care, în funcție de caracteristicile sale, este un produs din tutun care nu arde sau un produs din tutun pentru fumat, conform definitiei din Directiva Delegată (UE) 2022/2100 A Comisiei Europene din 29 iunie 2022 de modificare a Directivei 2014/40/UE a Parlamentului European și a Consiliului în ceea ce privește retragerea anumitor exceptări care vizează produsele din tutun încălzit, publicată în Jurnalul Oficial al Uniunii Europene, seria L, nr.286 din 3 noiembrie 2022.

Ținâd cont că articolul 7 alineatele (1) și (7) din Directiva 2014/40/UE interzice introducerea pe piață a produselor din tutun cu o aromă caracteristică și a produselor din tutun care conțin arome în oricare dintre componentele lor, cum ar fi filtrele, hârtiile, ambalajele, capsulele sau orice caracteristică tehnică care permite modificarea mirosului sau a gustului produselor din tutun respective sau modificarea intensității arderii lor,

În temeiul articolului 7 alineatul (12) din Directiva 2014/40/UE, doar produsele din tutun, altele decât țigaretele și tutunul de rulat, sunt exceptate de la interdicțiile prevăzute la alineatele (1) și (7),

Articolul 11 alineatul (1) din Directiva 2014/40/UE le permite statelor membre să excepteze doar produsele din tutun pentru fumat, altele decât țigaretele, tutunul de rulat și tutunul pentru narghilea de la obligațiile de a purta mesajul de informare menționat la articolul 9 alineatul (2) și avertismentele de sănătate combinate menționate la articolul 10 din Directiva 2014/40/UE,

Ținând cont de faptul că în Raportul Comisiei privind stabilirea unei modificari substantiale a circumstanțelor în ceea ce privește produsele din tutun încălzit in conformitate cu Directiva 2014/40/UE [COM(2022)279 final] Comisia a stabilit că a avut loc o modificare substanțială a circumstanțelor referitoare la produsele din tutun încălzit. Raportul oferă informații și statistici privind evoluțiile pieței care demonstrează că a existat o creștere a volumului vânzărilor de produse din tutun încălzit cu cel puțin 10 % în cel puțin cinci state membre și că volumul vânzărilor de produse din tutun încălzit la nivelul comerțului cu amănuntul a depășit 2,5 % din totalul vânzărilor de produse din tutun la nivelul Uniunii.

În acest context a fot adoptată Directiva Delegată (UE) 2022/2100 a Comisiei Europene din 29 iunie 2022 de modificare a Directivei 2014/40/UE a Parlamentului European și a Consiliului în ceea ce privește retragerea anumitor exceptări care vizează produsele din tutun încălzit, publicată în Jurnalul Oficial al Uniunii Europene, seria L, nr.286 din 3 noiembrie 2022, care a extins aceste prevederi si pentru produsele de tutun încălzit.

Exceptările de la prevederile de etichetare se aplică pentru produsele din tutun pentru fumat, altele decât țigaretele, tutunul de rulat, tutunul pentru narghilea și produsele din tutun încălzit. Aceste exceptari includ și tigarile (trabucurile) şi ţigările de foi care sunt introduse pe piaţa din România în pachete unitare ce conţin o singură unitate de produs.

Întrucât toate aceste elemente constituie o situaţie extraordinară a cărei reglementare nu mai poate fi amânată, termenul de transpunere a prevederilor Directivei delegată (UE) 2022/2100 a Comisiei din 29 iunie 2022 de modificare a Directivei 2014/40/UE a Parlamentului European și a Consiliului în ceea ce privește retragerea anumitor exceptări care vizează produsele din tutun încălzit este 23 iulie 2023,

în temeiul art. 115 [alin. (4)](http://lege5.ro/App/Document/gq4deojv/constitutia-romaniei-republicata-in-2003?pid=43226770&d=2022-12-12#p-43226770) din Constituţia României, republicată,

Guvernul României adoptă prezenta ordonanţă de urgenţă

**Art. I -** Legea nr. 201/2016 privind stabilirea condiţiilor pentru fabricarea, prezentarea şi vânzarea produselor din tutun şi a produselor conexe şi de modificare a Legii nr. 349/2002 pentru prevenirea şi combaterea efectelor consumului produselor din tutun, publicată în Monitorul Oficial al României, Partea I, nr. 906 din 10 noiembrie 2016, cu modificările şi completările ulterioare, se modifică şi se completează după cum urmează:

1. La articolul 2, dupa litera rr) se intoduce o nouă literă, litera ss) cu următorul cuprins:

"ss) produs din tutun încălzit - produs nou din tutun care este încălzit pentru a produce o emisie care conține nicotină și alte substanțe chimice, care este apoi inhalată de utilizator(i) și care, în funcție de caracteristicile sale, este un produs din tutun care nu arde sau un produs din tutun pentru fumat.”

2. La articolul 7 alineatul (16), se modifică şi va avea următorul cuprins:

"(16) Produsele din tutun altele decât țigaretele, tutunul de rulat și produsele din tutun încălzit sunt exceptate de la interdicțiile prevăzute la alin. (1) şi (10) ".

3. La articolul 11, titlul se modifică şi va avea următorul cuprins:

"Etichetarea produselor din tutun pentru fumat, altele decât ţigaretele, tutunul de rulat, tutunul pentru narghilea și produsele din tutun încălzit".

4. La articolul 11 alin. (1 ) se modifică și va avea următorul cuprins:

“(1): Sunt exceptate de la obligațiile prevăzute la art. 9 alin. (2) şi art. 10 produsele din tutun pentru fumat, altele decât țigaretele, tutunul de rulat, tutunul pentru narghilea și produsele din tutun încălzit. În acest caz și în plus față de avertismentul general, prevăzut la art. 9 alin. (1), fiecare pachet unitar și orice ambalaj exterior al acestor produse poartă unul dintre avertismentele sub formă de text incluse în lista din anexa nr.1. Avertismentul general specificat la articolul 9 alineatul (1) include o trimitere la serviciile de renunțare menționate la articolul 10 alineatul (2) litera (b).”

**5.** La articolul 19, după alineatul (8), se introduce un nou alineat, alin. (9), cu următorul cuprins:

’’(9) Producătorii și importatorii de produse din tutun încălzit notifică Ministerul Sănătății cu privire la încadrarea produsului în una din categoriile: produse din tutun pentru fumat sau produs de tutun care nu arde.”

**Art. II** Prevederile articolului I intră în vigoare începând cu data 23 octombrie 2023, cu excepția prevederilor art. 19 alin. (9).

**Art. III** În termen de 30 de zile de la data intrării în vigoare a prezentei ordonanțe de urgență se aprobă, prin ordin al ministrului sănătăţii, procedura pentru transmiterea informaţiilor suplimentare privind produsele din tutun încălzit și formatul pentru notificare.

Prezenta Ordonanță de urgență a Guvernului transpune Directiva Delegată (UE) 2022/2100 A Comisiei Europene din 29 iunie 2022 de modificare a Directivei 2014/40/UE a Parlamentului European și a Consiliului în ceea ce privește retragerea anumitor exceptări care vizează produsele din tutun încălzit, publicată în Jurnalul Oficial al Uniunii Europene, seria L, nr.286 din 3 noiembrie 2022.

|  |  |
| --- | --- |
|  |  |
|  | **PRIM-MINISTRU**  **NICOLAE-IONEL CIUCĂ** |